Национален алианс за социална отговорност - 10 години от създаването на ЦСРИ във Велико Търново
Тази година се навършват 10 години от създаването на Центъра за социална рехабилитация и интеграция за възрастни с увреждания над 18 години във Велико Търново (представителство на НАСО). В края на месец октомври екипът и потребители, гости и приятели на Центъра отбелязаха годишнината с празнична програма в парк „Дружба“. В събитието се включи Росица Димитрова, директор на дирекция „Социални дейности и здравеопазване“, както и студенти от специалност „Социални дейности” във ВТУ „Св. св. Кирил и Методий”. Празникът премина с много веселие и увлекателни спортни игри, имаше много награди и почерпка, осигурена от варненска сладкарска фирма.
През годините управителят на ЦСРИ Маргарита Сариева и нейният екип всеотдайно и упорито развиват дейността на Центъра в полза на по-високото качество на предоставяните услуги и полагат усилия за социалната интеграция на потребителите.
Сред услугите, които се предоставят в Центъра са психологическо, социално и правно консултиране, трудотерапия и лечебна рехабилитация и др. Центърът изпълнява и обучаващи, и интеграционни функции, както дейности по подкрепена заетост, с което се подпомага реализацията на хора с увреждания на пазара на труда.